[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 28.10.2009

COM(2009)592 окончателен

ДОКЛАД НА КО MИСИЯТА

относно преговори по отношение на достъпа на предприятия от Общността до пазарите на трети държави, попадащи в обхвата на Директива 2004/17/ЕО

ДОКЛАД НА КОМИСИЯТА

относно преговори по отношение на достъпа на предприятия от Общността до пазарите на трети държави, попадащи в обхвата на Директива 2004/17/ЕО

Текст от значение за ЕИП

СЪДЪРЖАНИЕ

ДОКЛАД НА КОМИСИЯТА относно преговори по отношение на достъпа на предприятия от Общността до пазарите на трети държави, попадащи в обхвата на Директива 2004/17/ЕО 1

ДОКЛАД НА КОМИСИЯТА относно преговори по отношение на достъпа на предприятия от Общността до пазарите на трети държави, попадащи в обхвата на Директива 2004/17/ЕО 2

1. ВЪВЕДЕНИЕ 5

2. РЕЗЮМЕ 5

3. МНОГОСЕКТОРНИ И МНОГОСТРАННИ ПРЕГОВОРИ 6

3.1. Споразумение за обществените поръчки (СОП) на СТО 6

3.1.1. Въведение 6

3.1.2. Настоящ обхват на Споразумението за обществените поръчки 7

3.1.3. Присъединяване на нови членове 7

3.1.4. Преразглеждане на GPA (Споразумението за обществените поръчки) 8

3.2. Общо споразумение по търговията с услуги (ГАТС) на СТО 10

4. ЕВРОПЕЙСКО ИКОНОМИЧЕСКО ПРОСТРАНСТВО 11

4.1. Въведение 11

4.2. Разширяване на ЕС 11

5. ДВУСТРАННИ ПРЕГОВОРИ 11

5.1. Сключени споразумения с глави относно обществени поръчки 11

5.1.1. Швейцария 11

5.1.2. Мексико 12

5.1.3. Чили 13

5.1.4. КАРИФОРУМ 13

5.2. Глави относно обществени поръчки в споразуменията за стабилизиране и асоцииране/междинни споразумения 13

5.2.1. Въведение 13

5.2.2. Споразумения за държава 14

5.3. Глави относно обществени поръчки в споразумения, сключени в рамките на политиката за добросъседство 16

5.3.1. Въведение 16

5.3.2. ЕПС — Преговори за широкообхватни глави относно обществени поръчки по държави (държави от Изтока) 17

5.3.3. ЕПС – Преговори за широкообхватни глави относно обществени поръчки (Евро-средиземноморски регион) 17

5.4. Текущи и бъдещи двустранни преговори 18

5.4.1. Централна Америка 18

5.4.2. Държавите от Андската общност 18

5.4.3. Африкански, карибски и тихоокеански държави 18

5.4.4. Ирак 19

5.4.5. Южна Корея 19

5.4.6. Канада 19

5.4.7. Китай 19

6. ПЪТЯТ НАПРЕД ЗА ОТВАРЯНЕ НА ВЪЗМОЖНОСТИ ЗА УЧАСТИЕ В ОБЩЕСТВЕНИ ПОРЪЧКИ 20

ВЪВЕДЕНИЕ

Настоящият доклад отчита положението относно достъпа на доставчиците от Общността до пазарите за обществени поръчки на трети държави в областите от обхвата на Директива 2004/17/ЕО[1] и на отварянето на поръчки за услуги в трети държави, както е към 1 август 2009 г. Този доклад е представен в съответствие с членове 58 и 59 от Директива 2004/17/ЕО.

Покупките на възложителите, които извършват дейност в сектора на комуналните услуги в Европейския съюз, достигат до 450 млрд. EUR[2]. Тези възложители публично оповестяват покани за конкурс за обществени поръчки над праговете на директивата за около 80 млрд. EUR в Официален вестник[3]. Следователно ЕС може да предложи достъп до голям пазар, когато преговаря за отваряне на пазари за обществени поръчки на трети държави.

Същевременно концепцията относно обществените поръчки в областта на комуналните услуги в ЕС която предполага, че частните предприятия със специални и изключителни права[4] също са предмет на правилата за възлагане на обществени поръчки, в световен мащаб не се споделя в еднаква степен. Като резултат достъпът до покупки на частни дружества, които работят в областта на комуналните услуги, не може винаги да бъде договарян.

РЕЗЮМЕ

Поради политическата чувствителност обществените поръчки не са станали сфера на действие на многостранни задължения в рамките на СТО.

Многосекторното Споразумение за обществените поръчки (СОП) на СТО, което понастоящем е подложено на преразглеждане, остава решаващият инструмент за отваряне на международни пазари за обществени поръчки. Въпреки че през декември 2006 г. бе постигнато споразумение за новия текст (процедурни правила за възлагане на обществена поръчка), преговорите за пазарния достъп срещнаха различни по интензивност стремежи сред страните по СОП и все още продължават. Европейската общност, представлявана от Комисията, е амбицирана за отваряне на международните пазари за обществени поръчки и съответно през 2005 г. направи широкообхватно предложение за отварянето на пазарите за обществени поръчки на ЕС, включително в областта на комуналните услуги. Все пак с оглед на колебанието на други страни по СОП да продължат да отварят своите пазари за обществени поръчки за международната конкуренция, по искане на Съвета[5] през февруари 2008 г. Комисията внесе преразгледано, по-ограничено предложение. Въпреки това предложението на ЕО остава най-широкообхватно в сравнение с предложенията на другите страни по СОП.

ЕО принадлежи към страните от СОП, които изразяват твърдата си подкрепа за присъединяване на нови членове към СОП с дългосрочната стратегия за превръщането на СОП в многостранно споразумение. Неотдавна процесът по присъединяване бе завършен за Китайски Тайпе. Преговорите с Китай, Йордания и Република Молдова продължават.

В рамките на СТО ЕО продължава също да поощрява споразумение за държавни поръчки съгласно ГАТС.

Разширенията на ЕС през 2004 г. и 2007 г. добавиха около 55 млрд. EUR[6] за допълнителни възможности за участие в процедури по възлагане на обществени поръчки, от които около 10 млрд. EUR[7] се предоставят за покупки в сферата на комуналните услуги. След разширяването на ЕС бяха подписани съответните споразумения за разширяване на Европейското икономическо пространство. Пазарът на обществени поръчки за комунални услуги в рамките на ЕИП достига до 460 млрд. EUR, от които около 81 млрд. EUR представляват обществени поръчки над праговете, уреждани от идентични правила за възлагане на обществени поръчки (директивите).

Друг метод за отварянето на пазари за обществени поръчки са двустранните преговори с трети страни. Европейският съюз е сключил споразумения за свободна търговия с важни глави относно обществени поръчки с Мексико и Чили, споразумение за икономическо партньорство с КАРИФОРУМ[8] и двустранно споразумение за обществени поръчки с Швейцария. В момента се водят редица двустранни преговори или предстои да започнат такива. Настоящият подход на ЕС по отношение на преговорите за Споразуменията за свободна търговия (ССТ) е да сключи така наречените ССТ от ново поколение, които включват подробни и широкообхватни глави относно обществени поръчки, включително пазарен достъп до обществените поръчки за услуги.

ЕС работи със Споразумения за стабилизиране и асоцииране (САА) със страните от Западните Балкани, които желаят да се присъединят към ЕС. По отношение на обществените поръчки ССА взаимно гарантират националния режим и недопускане на дискриминация на доставчиците и асиметричен достъп до пазара. САА обхващат също обществените поръчки на комунални услуги.

МНОГОСЕКТОРНИ И МНОГОСТРАННИ ПРЕГОВОРИ

Споразумение за обществените поръчки (СОП) на СТО

Въведение

Споразумението за обществените поръчки (СОП) понастоящем е единственото законово обвързващо споразумение в рамките на СТО във връзка с обществените поръчки. Настоящото споразумение, прието през 1994 г, е влязло в сила на 1 януари 1996 г. То е многосекторен договор, управляван от Комитета по обществени поръчки, включващ членове на СТО, които са страни по СОП[9]. СОП е сключено от Европейската общност (ЕО) от името на нейните държави-членки чрез решение на Съвета.[10].

Настоящ обхват на Споразумението за обществените поръчки

СОП не се прилага автоматично за всички обществени поръчки на страните. По-скоро, по отношение на всяка страна покритието на СОП се определя в приложенията към СОП, посочващи централни и децентрализирани обществени възложители, както и обществените комунални услуги, за които всяка страна е поела ангажимент по СОП. Освен страните от ЕАСТ[11], чиито крайни предложения съвпаднаха с тези на ЕО, никоя друга страна не успя да спази исканото от ЕО покритие. Така Общността трябваше да коригира своето крайно предложение до степента на отваряне на пазари на другите страни. Въпреки това ангажиментите на ЕО са най-широкообхватните по отношение на доставящите възложители и техните обществени поръчки, тъй като те включват възможностите за участие в обществени поръчки както на централно, така и на подцентрално ниво, включително обществените поръчки на тези възложители и на публични предприятия, извършващи дейности в сферата на комуналните услуги.

Всички страни по СОП с изключение на Канада, предлагат някакъв достъп до техните обществени поръчки за комунални услуги. Обхватът на достъпа обаче не е еднакъв и степента на отваряне на обществените поръчки на комунални услуги за конкуренция от чужди държави варира за различните държави, а обхватът е засегнат от изключения, които са или специфични, или общи.

Присъединяване на нови членове

Членовете на СОП, по-специално ЕО, се опитват да преобразуват СОП от многосекторно в многостранно споразумение, така че подкрепят новите присъединявания към СОП. Страните от СОП постигнаха договореност, че новият (предварително одобрен) текст на бъдещото СОП следва да бъде използван като основа за преговорите за присъединяване с държавите-кандидатки. Новият текст включва разширения и пояснения за преходните мерки (компенсации, преференциални цени, въвеждане на възложители или сектори, по-високи прагове) и ги привежда в съответствие с нуждите на развиващите се икономики. Албания, Грузия, Йордания, Киргизката република, Република Молдова, Оман, Панама и Китай са поели ангажимент да се включат в СОП, присъединявайки се към СТО.

Отделна митническа територия Тайван, Пенгу, Кинмен и Матцу („Китайски Тайпе“)

Китайски Тайпе кандидатства за присъединяване към СОП през март 1995 г. и решението на Комитета по СОП, предвиждащо неговото присъединяване, бе прието през декември 2008 г. Китайски Тайпе депозира документа за присъединяване на 15 юни 2009 г. и, следвайки решение на Комитета по СОП, Китайски Тайпе стана член на СОП на 15 юли 2009 г. Присъединяването на Китайски Тайпе понастоящем преминава през националния процес по ратифициране. Очаква се Китайски Тайпе да стане страна по СОП през първата половина на 2009 г.

Ангажиментите на Китайски Тайпе включват обществени поръчки в сферата на комуналните услуги. Праговете са определени на 400 000 SDR за стоки, 400 000 SDR за услуги и 15 000 000 SDR за строителни услуги.

Йордания

Йордания кандидатства за присъединяване към СОП през 2000 г., внесе първоначалното си предложение през февруари 2003 г. и след преговорите със страните от СОП — трето, актуализирано предложение през септември 2008 г. Понастоящем Йордания актуализира своята законодателна рамка и системата си за обществени поръчки в съответствие с изискванията на СОП. Заключението за присъединяването на Йордания е особен приоритет за Комитета по СОП през 2009 г.

Китай

Китай кандидатства за присъединяване към СОП през декември 2007 г. и неговото първоначално предложение беше разпространено сред страните през януари 2008 г. Освен това през септември 2008 г. Китай предаде отговорите си на Списъка с въпроси за осигуряване на информация, свързана с присъединяването към Споразумението за обществените поръчки. Текущите преговори се фокусират върху проверката на съвместимостта на китайското законодателство за обществени поръчки със СОП и върху пазарния достъп. ЕО предостави на Китай официално искане за подобряване на първоначалното предложение (включително сектора на комуналните услуги).

Република Молдова

През ноември 2008 г. Република Молдова представи първоначално предложение, обяви своето законодателство за обществени поръчки и започна преговори за присъединяване. Република Молдова подходи към преговорите с високи амбиции и нейното влизане може да бъде завършено през 2010 г.

Други присъединявания

По отношение на други очаквани присъединявания към СОП, които не са били активни за известно време (Албания, Грузия, Киргизката република, Оман и Панама), както и по отношение на ангажиментите за присъединяване, които още не са разработени (Армения, Хърватия, бивша Югославска република Македония, Монголия, Саудитска Арабия и Украйна), през декември 2008 г. страните по СОП поискаха последните да подлежат на преразглеждане и отправиха искане председателят на Комитета по СОП да продължи да предприема необходимите действия.

Преразглеждане на GPA (Споразумението за обществените поръчки)

Ангажимент за по-нататъшни преговори беше „включен“ в настоящото СОП[12]. Целите на тези преговори са представени на три нива: (i) да се подобри и актуализира Споразумението с оглед на разработването на информационни технологии и методи за възлагане на обществени поръчки; (ii) да се разшири обхватът на преговорите на Споразумението; и (iii) да се елиминират останалите дискриминиращи мерки. Преговорите също предвиждат облекчаване на присъединяването на нови страни към СОП, по-специално на развиващи се държави. Преговорите съгласно СОП не са част от кръга от преговори от Доха в рамките на СТО.

Предварително одобрен текст

През декември 2006 г. преговарящите постигнаха съгласие за съществено преразглеждане на текста на СОП, за да го направят по-удобен за използване. Разпоредбите също бяха актуализирани, за да се вземат предвид нови разработки, включително ролята на електронните инструменти. Бе включена допълнителна гъвкавост, например по-кратки периоди за възлагане на обществени поръчки на стоки и услуги, които са достъпни за търговския пазар. Специалното и диференцирано третиране, предвидено за развиващите се държави, беше регламентирано по-ясно, по начин, по който да се облекчат бъдещи присъединявания на тези държави. Вътрешните процедури за преразглеждане на предизвикателства от доставчици и правилата за промени на списъците с покритието на страните също бяха във фокуса на вниманието. По този последен въпрос бе достигнато съгласие да се разработят арбитражни процедури за разрешаване на разногласията.

Споразумението на преговарящите страни е временно, т.е. то подлежи на правна проверка и взаимно приемлив резултат, по-специално за разширяване на покритието на новото СОП (т.е. списъците с публичните предприятия, чиито процедури за възлагане на обществени поръчки са отворени).

Беше постигнато също споразумение относно процеса за приключване на преговорите за обхвата. Тези преговори ще бъдат проведени въз основа на преразгледания текст.

Страните от Споразумението за обществените поръчки се споразумяха, че новият текст следва да бъде използван като основа за преговорите за присъединяване с държавите, които искат да се присъединят към Споразумението за обществените поръчки.

Преглед на преговорите относно пазарния достъп

Страните от СОП започнаха преговорите за достъп до пазарите, като внесоха своите първоначални искания, последвани от представянето на първоначални предложения. През 2007 г. и 2008 г. първоначалните предложения бяха внесени от всички страни, с изключение на две: Хонконг — специален административен район на Китайската народна република, и Лихтенщайн[13]. Вследствие на преговорите бяха представени преразгледани предложения от САЩ, Йордания, Япония, Корея, Европейската общност, Норвегия, Сингапур и Швейцария.

ЕО състави много широкообхватно първоначално предложение през 2005 г., предлагайки голяма част от обществените поръчки на Общността включително комуналните услуги. С оглед на колебанието на някои страни от СОП да работят на взаимни начала, Съветът отправи искане до Комисията да постигне нов баланс в Споразумението[14]. Така през февруари 2008г. ЕО внесе преразгледано предложение до партньорите от СОП , което взема предвид възможностите на другите страни от СОП по отношение на взаимното отваряне на пазарите за обществени поръчки.

Въпреки това предложението на ЕО остава много широкообхватно и представлява около 85 % от надпраговите обществени поръчки на ЕС. За сферата на комуналните услуги това означава възможности за участие в обществени поръчки на стойност от почти 50 млрд. EUR. Забраните за достъп до пазара за обществени поръчки на ЕО са ограничени въз основа на принципа за реципрочност и са насочени към съответните забрани на други страни от СОП.

Отварянето на обществени поръчки в сферата на комуналните услуги остава един от основните настъпателни интереси на ЕО в преговорите за пазарите. Стратегията на ЕО да постигне тази цел е съставена от три основни елемента:

Да постигне по-голямо покритие на възложителите на обществени поръчки на подцентрално ниво. Това е нивото, на което услугите са организирани в определени страни от Споразумението за обществените поръчки (САЩ, Канада и Япония) и за което някои страни от Споразумението за обществените поръчки не предлагат съществено покритие.

Отстраняването на дискриминиращите мерки, по-специално на онези, които ограничиха общия обхват на страните по Споразумението за обществените поръчки за всички обществени поръчки, например практиката на запазване на пазарите за националните МСП, която понастоящем се прилага от САЩ, Япония и Корея.

Отстраняването на специфични изключения, поддържани от определени страни на СОП, които правят обществените поръчки, с които са се ангажирали тези страни, на практика недостъпни. Пример от сферата на комуналните услуги е клаузата за оперативна безопасност, чието широко прилагане възпрепятства достъпа до японския пазар за обществени поръчки в областта на железопътния транспорт.

Общо споразумение по търговията с услуги (ГАТС) на СТО

Член XIII: 1 от Общото споразумение за търговията с услуги (ГАТС) изключва държавните поръчки от основните разпоредби за достъп до пазара на ГАТС. Същевременно член XIII:2 от ГАТС установява многостранен мандат за водене на преговори за обществените поръчки за услуги. Преговорите съгласно член XIII:2 от ГАТС се провеждат в рамките на многостранната работна група за правилата на ГАТС (РГПГ), основана от Съвета за следене на услугите през 1995 г.

Преговорите за многостранното отваряне на обществени поръчки за услуги продължават, като ЕО е водещата сила. ЕО представи пет известия в РГПГ, последното от които, издадено през 2006 г., предлага рамка за членовете на СТО при поемането на ангажименти за достъпа до пазарите и недопускането на дискриминиране на обществените поръчки за услуги и набор от общи процедурни правила за обхванатите обществени поръчки.

ЕВРОПЕЙСКО ИКОНОМИЧЕСКО ПРОСТРАНСТВО

Въведение

Споразумението на ЕИП постановява в член 65 и приложение XVI разпоредбите на Директивата относно комуналните услуги да бъдат приложими в държавите от ЕАСТ. В резултат Норвегия, Лихтенщайн и Исландия понастоящем предоставят достъп до своите обществени поръчки за комунални услуги за предприятията на Общността, предлагайки покритие, което съвпада с обхвата на Директива 2004/17/ЕО относно комуналните услуги.

Разширяване на ЕС

Съгласно Споразумението на ЕИП присъединяващите се членове от ЕС трябва да заявят, че желаят да станат страна по Споразумението на ЕИП (член 128), съгласно срокове и условия, подлежащи на споразумение.

Разширяването на ЕИП трябва да включва десетте държави, които се присъединиха към ЕС през 2004 г.[15], в сила на 1 май 2004 г.[16] Последното разширяване на ЕС се състоя на 1 януари 2007 г., когато България и Румъния се присъединиха към ЕС. Споразумението за разширяване на ЕИП беше подписано на 25 юли 2007 г.[17]

Разширяването на ЕС през 2004г. и 2007 г. добави около 55 млрд. EUR към допълнителните възможности за участие в обществени поръчки, от които около 10 млрд. EUR представляват покупки в сферата на комуналните услуги. Пазарът за обществени поръчки на услуги в рамките на ЕИП достига до 460 млрд. EUR, от които около 81 млрд. EUR представляват обществените поръчки над праговете, регулирани от идентични правила за обществени поръчки (директиви).

ДВУСТРАННИ ПРЕГОВОРИ

Сключени споразумения с глави относно обществени поръчки

Швейцария

През 1999 г. ЕО сключи отделен пакет от споразумения за търговия с Швейцария, така наречения Двустранен пакет I[18]. Споразумението върху определени аспекти на обществените поръчки влезе в сила на 1 юни 2002 г.[19]

Споразумението допълва ангажиментите на Швейцария и ЕО съгласно СОП. ЕО и Швейцария взаимно предоставят достъп до обществените поръчки за стоки, дейности и услуги, както чрез обществени възложители, така и чрез частни възложители, ползващи се със специални права и осъществяващи дейности в областите на железниците, природния газ, отоплението, нефта и други твърди горива. Като допълнение, обществените поръчки за стоки, дейности и услуги от частни възложители, ползващи се със специални и изключителни права и изпълняващи дейности в областите на електричеството, питейната вода, крайморски или вътрешни пристанища, летища и градски транспорт, са покрити от Споразумението. Като резултат, Споразумението разширява тези ангажименти до нивото, покрито от директивите на ЕО за обществени поръчки.

Със споразумението се създава Съвместен комитет, за да се осигури ефективното въвеждане и изпълнение. Заседанията на Съвместния комитет се провеждат редовно от влизането в сила на споразумението.

Мексико

Споразумението за икономическо партньорство, политическа координация и взаимодействие (СИП) с Мексико влезе в сила през ноември 2009 г.[20]

Споразумението постановява ангажиментите на страните към постепенното и взаимно отваряне на пазарите за държавни поръчки. То също дава указания за създаването на Съвместен съвет с членове от двете страни.

Със забавяне на ратифицирането на СИП, през юни 1998 г., от Съвета беше одобрено Временно търговско споразумение за търговия и въпроси, свързани с търговията (ВТС)[21]. ВТС, което влезе в сила на 1 юли 1998 г, също постановява разпоредбите за обществени поръчки и учредява горепосочения Съвместен съвет за наблюдаване на Споразумението.

По отношение на процедурните правила за обществени поръчки[22] Мексико ще приложи съответна разпоредба от Споразумението НАФТА[23], докато ЕС ще приложи разпоредбите от Споразумението за обществените поръчки от 1994 г.

В областта на комуналните услуги Мексико отваря обществени поръчки на държавни предприятия в областта на железниците, телекомуникациите и енергията (петрол и природен газ), докато покритието на ЕС включва обществени поръчки чрез публични органи и обществени предприятия в областта на електричеството, питейната вода, градския транспорт, летищата и крайморските или вътрешни пристанища.

От влизането в сила на Временното търговско споразумение Съвместният комитет за обществени поръчки провежда редовни заседания. Също така се зае с въпроса за възможното разширяване на покритието.

Чили

Споразумението за присъединяване на Чили към ЕС беше подписано на 18 ноември 2002 г[24]. Влизането в сила на цялостното Споразумение се забавя, въпреки че повечето от неговите разпоредби, включително относно обществените поръчки, влязоха в сила предварително на 1 февруари 2003 г.[25]

Учреден е Съвет за присъединяване, контролиращ изпълнението на Споразумението за присъединяване, който е подпомаган от Комитет за асоцииране.

Що се отнася до комуналните услуги, ЕС и Чили взаимно отварят обществените поръчки чрез обществени възложители, изпълняващи дейности в областите на пристанищата и летищата. Приложимите прагове са установени на същата стойност както за ЕС, така и за Чили, като съответстват на посочените в директивата за комуналните услуги.

КАРИФОРУМ

През октомври 2008 г. ЕС подписа Споразумение за икономическо партньорство (СИП) с 13 държави от КАРИФОРУМ: Антигуа и Барбуда, Бахамски острови, Барбадос, Белиз, Доминика, Доминиканска република, Гренада, Ямайка, Сейнт Лусия, Сейнт Винсънт и Гренадини, Сейнт Китс и Нейвис, Суринам, Тринидад и Тобаго и Гвиана. Споразумението се прилага временно от 29 декември 2008 г. ЕС обеща да работи с правителството на Хаити и други карибски партньори, за да подсигури скорошното разработване на условията за присъединяване на Хаити към СИП.

КАРИФОРУМ СИП ангажира подписалите да спазват пълен и подробен набор от правила за прозрачност при обществените поръчки, но не включва никакви разпоредби относно пазарния достъп. ЕС и КАРИФОРУМ се споразумяха за правила, които да подсигурят съответната информация да бъде свободно достъпна, за да се съдейства за открит и приемлив процес при възлагането на обществени поръчки.

Глави относно обществени поръчки в споразуменията за стабилизиране и асоцииране/междинни споразумения

Въведение

В преговори със западните балкански държави, които са изразили своето желание за присъединяване към ЕС, ЕС сключва Споразумение за стабилизиране и асоцииране (ССА) в замяна за поемане на ангажименти за политически, икономически, търговски реформи, или реформи, свързани с човешките права. На държавата може да бъде предложен безмитен достъп до някои или всички пазари на ЕС, както и финансова и/или техническа подкрепа.

ССА е част от Процеса за стабилизиране и асоцииране на ЕС (ПСА). ССА е принципно подобен на европейските споразумения, подписани с държавите от Централна и Източна Европа през 90те години на XX в, и на Анкарското споразумението за асоцииране на Турция[26].

ССА трябва да бъдат ратифицирани от страната за асоцииране и всички държави-членки на ЕС. В очакване на ССА Комисията сключва Временно търговско споразумение (ВТС), за да позволи на търговските разпоредби и разпоредбите, свързани с търговията, да влязат в сила възможно най-скоро.

Тъй като целта на ССА е да помага на въпросните държави да създадат свой капацитет за приемане и изпълнение на правото на ЕС, насрещните ангажименти обикновено са тълкувани на несиметрична основа. Такъв е случаят със съответните разпоредби за обществени поръчки. На икономическите оператори на подписалата държава, без значение дали са основани в ЕО или не, е предоставен достъп до процедури по възлагане на поръчки в ЕО съгласно правилата на ЕС за обществените поръчки от влизането в сила на ССА или на ВТС в случаи, в които последният изготвя такава разпоредба. Това правило се прилага и към договори от сектора за комунални услуги от момента, в който подписалата държава приеме законодателството, въвеждащо правилата на ЕО в този регион.

На дружествата на ЕС, основани в подписалата държава, е предоставен достъп до процедури по възлагане на договори в посочената държава при третиране, което не е по-малко благоприятно от това, което е предоставено на националните дружества от влизането в сила на Споразумението.

От своя страна, на икономическите оператори на ЕС, които не са основани в подписалата държава, е предоставен достъп до процедури за възлагане на договори в посочената държава съгласно третиране, което не е по-малко благоприятно от предоставеното на националните дружества, само след изтичането на определен брой години от влизането в сила на споразумението[27].

Споразумения за държава

Албания

ЕС и Албания подписаха ССА на 12 юни 2006 г, в сила от 1 април 2009 г.

Пазарният достъп ще бъде предоставен най-късно четири години след датата на влизане в сила на ВТС.

Бивша югославска република Македония

ССА с Бившата югославска република Македония беше подписан на 9 април 2001 г. и влезе в сила на 1 април 2004 г.[28] Нямаше никакви разпоредби за обществени поръчки във ВТС, който влезе в сила през юни 2001 г.[29]

Пазарният достъп беше предоставен от 1 април 2009 г.

Черна гора

На 15 октомври 2007 г. Черна гора подписа ССА и Временно търговско споразумение за търговия и въпроси, свързани с търговията. Последното влезе в сила на 1 януари 2008 г.[30], докато ССА ще влезе в сила, когато приключи процесът по ратифициране.

Пазарният достъп беше предоставен от влизането в сила на ВТС.

Хърватия[31]

ССА с Република Хърватия влезе в сила на 1 февруари 2005 г. [32]

Пазарният достъп беше предоставен от 1 февруари 2008 г.

Сърбия

ССА и ВТС бяха подписани на 29 април 2008 г. Съветът, все пак, реши, че изпълнението на ВТС и ратифицирането на ССА следва да подлежат на единодушно признаване от страна на Съвета, че Сърбия е съдействала напълно на Международния трибунал за бивша Югославия. Сръбският парламент ратифицира споразуменията на 9 септември 2008 г.

Достъпът до пазарите ще бъде предоставен най-късно 5 години след влизането в сила на това споразумение.

С влизането в сила на това споразумение Сърбия ще преобразува всякакви съществуващи преференции за местни икономически оператори в преференциални цени. Разпоредбите за преференциални цени постепенно ще бъдат намалени за период от 5 години.

Босна и Херцеговина

ССА с Босна и Херцеговина и ВТС за търговията и въпросите, свързани с търговията, бяха подписани на 16 юни 2008 г.[33] ВТС[34] влезе в сила на 1 юли 2008 г., докато ССА ще влезе в сила, когато завърши процесът по ратифициране.

Достъпът до пазарите ще бъде предоставен най-късно 5 години след влизането в сила на това споразумение.

С влизането в сила на това споразумение Босна и Херцеговина ще преобразува всякакви съществуващи преференции за местни икономически оператори в преференциални цени. Разпоредбите за преференциални цени постепенно ще бъдат намалени в рамките на период от 5 години.

Глави относно обществени поръчки в споразумения, сключени в рамките на политиката за добросъседство

Въведение

Европейската политика за добросъседство (ЕПД) беше разработена през 2004 г, с цел да се избегне появата на нови разграничителни линии между ЕС и неговите непосредствени съседи по суша или море[35] — Алжир, Армения, Азербайджан, Беларус, Египет, Грузия, Израел, Йордания, Ливан, Либия, Република Молдова, Мароко, окупираните палестински територии, Сирия, Тунис и Украйна.

ЕС предлага на своите съседи привилегировано партньорство, изградено на взаимни ангажименти за зачитане на общите ценности (демокрация и човешки права, върховенство на закона, добро управление, принципите на пазарната икономика и принципите на устойчивото развитие). Нивото на стремеж за установяване на взаимоотношения ще зависи от степента, в която са споделени тези ценности [36].

ЕПД се гради върху Споразумения за партньорство и сътрудничество (СПС) с бившите съветски републики или Споразумения за асоцииране (СА) в рамките на евро-средиземноморското партньорство [37]), ЕПД още не е „задействана“ по отношение на Беларус, Либия, или Сирия, тъй като такива споразумения все още не са в сила.

СПС и СА[38] предвиждат сътрудничество в областта на възлагането на обществени поръчки, за да разработят условия за отваряне и конкурентно възлагане на договори за обществени поръчки.

Централните елементи на ЕПД са двустранните планове за действие на ЕПД. Те определят програма за политически и икономически реформи с краткосрочни и средносрочни приоритети. Изпълнението на плановете за действие на ЕПД е в ход; то се насърчава и наблюдава съвместно посредством подкомитети.

Въз основа на ЕПД и с цел да се засилят и задълбочат отношенията с Украйна, Беларус, Република Молдова, Армения, Грузия и Азербайджан, на 20 март 2009 г. Съветът прие Инициативата за източно партньорство[39].

Източното партньорство предполага и преговори за нови засилени споразумения (за асоцииране) (включително задълбочени и широкообхватни споразумения за свободна търговия, които комбинират правилата за достъпа до пазара с регулаторно сближаване с acquis ) с онези държави, които възнамеряват и имат възможност да поемат по-сериозни ангажименти.

ЕПС — Преговори за широкообхватни глави относно обществени поръчки по държави (държави от Изтока)

Украйна

Преговорите за нови засилени споразумения с Украйна официално започнаха на 5 март 2007 г. Преговорите за задълбочените и широкообхватни ССТ като неразделна част от СА започнаха през февруари 2008 г.

Преговорите все още продължават и имат за цел постепенното и реципрочно отваряне на пазарите за обществени поръчки във всички региони (включително комуналните услуги и концесиите) въз основа на напредъка в сближаване на законодателството с директивите на ЕО, придружено от институционалната реформа в Украйна. Степента на достъпа до пазарите е свързан с постигнатото ниво на регулаторни и административни реформи.

Грузия, Армения

Мисиите за установяване на факти (в Грузия през 2008 г. и в Армения през февруари 2009 г.) белязаха началото на процеса за подготовка за преговорите по задълбочени и широкообхватни ССТ. Оценяването на готовността на Грузия и Армения за започване на преговорите е в ход.

ЕПС – Преговори за широкообхватни глави относно обществени поръчки (Евро-средиземноморски регион)

Сирия

Въпреки че текстът на СА беше завършен през 2004 г., то все още не е влязло в сила, За разлика от другите СА, то установява подробни процедурни правила за възлагане на обществени поръчки и също така широкообхватен взаимен достъп до пазарите, включително до обществените поръчки за комунални услуги. ЕС продължава преговорите със Сирия за подписване на споразумението

Либия

Преговорите за ССА между ЕС и Либия започнаха през септември 2008 г. И двете страни проявяват амбиция за разпоредби за възлагане на обществени поръчки, които надхвърлят текста на СТО за Споразумението за обществените поръчки, тъй като ЕС предлага постепенен и взаимен достъп до работните концесии и въвеждането на по-широко определение на Общността за сектора за комуналните услуги. Преговорите продължават.

Текущи и бъдещи двустранни преговори

През октомври 2006 г. Европейската комисия издаде Съобщение „ Глобална Европа: конкурентоспособна в световен мащаб“ [40], в което беше е обявена външната програма на ЕС за подобряване на неговата конкурентоспособност в световната икономика. Като централна част от тази нова рамка за търговската политика, ново поколение ССТ има за цел да допълни силната ангажираност на ЕС към системата за многостранна търговия, наблягайки върху региони, които понастоящем не са обхванати от многостранните правила на СТО, като сред тях е и възлагането на обществени поръчки. Ключовите икономически критерии за новото поколение ССТ са пазарен потенциал (икономически размер и растеж) и ниво на протекционизъм срещу експортните интереси на ЕС (тарифи и нетарифни ограничения). ЕС взема предвид и преговорите на потенциалните партньори с конкуренти на ЕС и възможното им въздействие върху пазарите и икономиката на ЕС. По отношение на съдържанието, това ново поколение ССТ се стреми да бъде широкообхватно и амбициозно с оглед на покритието, целящо да достигне възможно най-висока степен на либерализиране на търговията, като насърчава устойчивото развитие и отчита нуждите от развитие на нашите търговски партньори.

Централна Америка

На срещата на високо равнище на ЕС, Латинска Америка и Карибите през 2004 г. ЕС и регионът на Централна Америка се споразумяха да преговарят за ново СА и тези преговори започнаха през 2007 г. Търговската част на споразумението съдържа глава относно възлагането на обществени поръчки с разпоредби относно правилата, по-специално отнасящи се до прозрачността и достъпа до пазара. Обществените поръчки за комунални услуги са включени. Последният кръг от преговорите беше завършен в Брюксел през юни 2009 г., но вследствие на несигурното политическо положение в Хондурас преговорите бяха преустановени.

Държавите от Андската общност

След провала на преговорите с отделните региони за широкообхватно СА (включително политически диалог, сътрудничество и търговия) между ЕС и държавите от Андската общност, през февруари 2009 г. започнаха преговорите за търговия с оглед сключването на многостранни споразумения за търговия започнаха с Колумбия, Еквадор и Перу. Това споразумение ще съдържа глава относно възлагането на обществени поръчки с разпоредби относно правилата, по-специално засягащи прозрачността и достъпа до пазара, включени в обществените поръчки за комунални услуги. Четвъртият кръг от преговорите приключи в Богота през юни.

Африкански, карибски и тихоокеански държави

Регионалните преговори с шестте региона (Западна Африка, Централна Африка, Източна и Южна Африка, Южноафриканската общност за развитие, страните от Карибския и Тихоокеанския басейн) започнаха през октомври 2003 г. с оглед сключването на СИП. Предвижда се СИП да бъдат търговски споразумения, съвместими със СТО, които укрепват инициативите за регионална интеграция в рамките на АКТБ и укрепващи постепенното интегриране на страните от АКТБ в световната икономика въз основа на отворена, прозрачна и предвидима рамка за стоки и услуги.

Ирак

Преговорите между ЕС и Ирак с оглед приемането на Споразумение за търговия и сътрудничество започнаха през ноември 2006 г. ЕС и Ирак се стремят да установят режим, съвместим със СТО, който също така ще насърчава търговията и инвестирането в Ирак. СТС ще съдържа и широкообхватна глава относно възлагането на обществени поръчки, базирана на правилата на Споразумението за обществените поръчки, което ще доведе до съществено взаимно отваряне на пазарите за обществени поръчки на ЕС и Ирак, включително обществените поръчки за комунални услуги.

Южна Корея

ССТ с Южна Корея е първото от споразуменията от новото поколение споразумения на Глобална Европа, по които ЕС започна да преговаря през май 2007 г. По отношение на обществените поръчки, ССТ ще надгради взаимните ангажименти, които ЕО и Корея са поели в рамките на Споразумението за обществените поръчки. Поради това главата за обществените поръчки се фокусира върху отварянето на достъпа до пазара за концесиите за строителни работи[41], които не са обхванати от СОП.

Канада

ЕС и Канада започнаха официално преговорите за всеобхватно икономическо и търговско споразумение (ВИТС) на 6 май 2009 г.

Мащабният експеримент, проведен в началото на 2009 г. показа, че всяко споразумение следва да има за цел постигането на пълно покритие на централните и децентрализираните обществени поръчки във всички сектори, включително комуналните услуги, за да се гарантира третиране, което е не по-малко благоприятно от това спрямо доставчиците, установени на местно ниво. Средствата за прозрачност следва да бъдат добавени, за да се предостави достъп до законодателство, нормативни разпоредби, процедури и практики по начин, по който бизнес средите да получат леснодостъпна информация за възлагането на обществени поръчки. Беше постигнато съгласие, че изходна точка за процедурните ангажименти следва да бъде текстът на СТО за СОП. Първият кръг от преговорите ще се проведе през октомври 2009 г.

Китай

В съответствие със заключенията от заседанието през декември 2005 г. на Съвета по общи въпроси и външни отношения, ЕС преговаря за Споразумение за партньорство и сътрудничество (СПС) с Китай, с цел да се подобри допълнително рамката за двустранна търговия и инвестиционни отношения, включително в областта на обществените поръчки, и да подобри Споразумението между ЕО и Китай за търговия и икономическо сътрудничество от 1985 г.

ПЪТЯТ НАПРЕД ЗА ОТВАРЯНЕ НА ВЪЗМОЖНОСТИ ЗА УЧАСТИЕ В ОБЩЕСТВЕНИ ПОРЪЧКИ

ЕС винаги е подкрепял тенденциите за свободна търговия на глобално равнище и е признавал нарастващата икономическа взаимозависимост на трансграничните пазари. Ако са правилно насочени, тези развития имат потенциал да увеличат богатството на световната икономика. Глобализацията оказва недвусмислен натиск върху Европа да реформира своята икономика и да стане по-конкурентоспособна. Европа трябва да отвърне на този натиск със свои вътрешни средства, но също така трябва да обърне нарастващо внимание на външните измерения. Вътрешният пазар може да задоволява напълно неговите ключови вътрешни приоритети, ако тези приоритети са адресирани по подходящ начин към световната сцена.

ЕС по традиция е с отворена икономика и е привърженик на свободната търговия. За обществените поръчки това условие означава ниска степен на протекционизъм. Подходът на ЕС не е напълно споделен на световно равнище. Възлагането на обществени поръчки традиционно е било основен обект на политически натиск, изразяващ се в преференции за местни доставчици спрямо техните чуждестранни конкуренти. Поради това, в рамките на СТО, обществените поръчки не са се превърнали в област с многостранни задължения. Повечето от основните търговски партньори на ЕС прилагат рестриктивни практики при възлагането на обществени поръчки, които дискриминират доставчиците от ЕС. Настоящата икономическа криза доведе до повишено използване на такива практики.

Възлагането на обществени поръчки е област със значителен неоползотворен потенциал за износителите от ЕС. Дружествата от ЕС са световни лидери в области като транспортно оборудване, обществени строителни работи и комунални услуги. Но те се сблъскват с дискриминационни практики, прилагани от почти всички наши търговски партньори, които реално затварят възможностите за износ.

Усилията на ЕС за преодоляване на съществуващите търговски бариери са двупосочни. ЕС се стреми да сключи ССТ с широкообхватни глави относно обществени поръчки, въз основа на правила за възлагане на обществени поръчки, подобни на тези на ЕС (ССТ от новото поколение). Освен това, като страна по Споразумението за обществените поръчки, ЕО активно преговаря с кандидатите за присъединяване с оглед преобразуването на СОП в многостранно споразумение.

По време на преговорите във връзка с глави относно обществени поръчки ЕС предлага правно осигурен, недискриминационен достъп до голям пазар за обществени поръчки, което допринася положително за влиянието на ЕС в преговорите. Същевременно влиянието донякъде е уравновесено от общата отвореност на ЕС, тъй като другите страни са наясно, че дори възможностите за участие в обществени поръчки, които не са предложени като част от окончателно договорената сделка, няма да бъдат ограничени от непробиваема стена.

ЕС винаги е базирал своите преговори на официална реципрочност. В случаи, когато определени страни не могат да се справят с нашите очаквания по отношение на достъпа до пазара, понятието за реципрочност е трябвало да бъде интерпретирано по-стриктно. Такъв е случаят на продължаващите преговори за СОП, при които ЕО трябваше да преразгледа своето предложение, за да отрази желанието и възможностите на останалите страни да отворят своите обществени поръчки към чуждестранна конкуренция.

Оценката на икономическата реципрочност (за действителната стойност на пазара за обществени поръчки на третата страна) следва да продължи като част от оценката относно засилването на преговорните позиции на ЕС.

Освен това в случаи, когато важни търговски партньори извличат полза от общата отвореност на ЕС, но нямат намерение да пристъпят към реципрочност, ЕС може да отвърне с въвеждане на внимателно насочени ограничения за достъпа до части от пазара на ЕС за обществени поръчки, за да насърчи тези партньори да предложат отваряне на реципрочен пазар[42].

Обоснованото и уместно използване от страна на отделните европейски възлагащи органи на мерки от законодателството на ЕС за обществени поръчки, които вече са достъпни за тях, особено за обществените поръчки за комунални услуги, също ще засили преговорните позиции на ЕС.

[1] Директива 2004/17/ЕО от Европейския парламент и Съвета от 31 март 2004 г. относно координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги.

[2] Данни за ЕС 25 през 2006 г., източник: Евростат

[3] Данни за ЕС 27 през 2007 г., източник: Tenders Electronic Daily

[4] Директива 2004/17/ЕО

[5] 2780-о заседание на Съвета по външни отношения, Брюксел 12 февруари 2007 г., № 6039/07, стр. 6

[6] Източник: Оценка на Комисията

[7] Източник: Оценка на Комисията

[8] КАРИФОРУМ се състои от Антигуа и Барбуда, Бахамски острови, Барбадос, Белиз, Доминика, Доминиканска република, Гренада, Хаити, Ямайка, Сейнт Лусия, Сейнт Винсънт и Гренадини, Сейнт Китс и Невис, Суринам, Тринидад и Тобаго и Гвиана.

[9] Канада, Европейските общности, Хонконг, Китай, Исландия, Израел, Япония, Корея, Лихтенщайн, Нидерландия по отношение на Аруба, Норвегия, Сингапур, Швейцария, Китайски Тайпе и САЩ.

[10] Решение 94/800 на Съвета от 22 декември 1994 г., OВ L 336 от 23.12.1994 г., стр.1.

[11] Норвегия, Лихтенщайн, Исландия

[12] Член XXIV:7, букви б) и в)

[13] Йордания и Китайски Тайпе потвърдиха, че предложенията, които бяха разменили в хода на своите преговори за присъединяване към текущото споразумение, също следва да бъдат разглеждани като техни предложения в преговорите за обхвата.

[14] 2780-о заседание на Съвета по външни отношения, Брюксел, 12 февруари 2007 г. № 6039/07, стр. 6.

[15] Разширяване на CZ, EE, CY, LV, LT, HU, MT, PL, SI, SK на 1 май 2004 г.

[16] Споразумение за участието на CZ, EE, CY, LV, LT, HU, MT, PL, SI, SK в Европейското икономическо пространство от 14 октомври 2003 г. (OВ № L 130 от 29.4.2004 г., стр. 11; ЕИП Допълнение № 23, 29.4.2004 г., стр.1).

[17] OВ L 221 от 25.8.2007 г.

[18] Този пакет включва преговори за споразумения в седем сектора (свободното движение на хора, търговията със селскостопански продукти, възлагането на обществени поръчки, оценките за съответствие, въздушният транспорт, сухопътният и железопътният транспорт, участието на Швейцария в петата Рамкова програма на ЕО за научни изследвания). Тези споразумения са свързани с клауза за прекратяване, което означава, че всички споразумения са влезли в сила заедно и ще бъдат финализирани съвместно, ако някое от тях е прекратено.

[19] OВ L 114 от 30.4.2002 г., стр. 430.

[20] Решение 2000/658/ЕО на Съвета, OВ L 276 от 28.10.2000 г.; Това Решение беше изменено с Решение 2005/202 на Съвета от 31 януари 2005 г., за да вземе предвид присъединяването на нови държави-членки през 2004 г., OВ L 66 от 12.3.2005 г.

[21] OВ L 226 от 13.8.1998 г.

[22] Приложение XII Решение 2/2000

[23] ССТСА – Споразумение за свободна търговия на Северна Америка

[24] OВ L 352, 30.12.2002 г.

[25] Решение 2002/979/ЕО на Съвета, OВ L 352, 30.12.2002 г., изменено с Решение 2005/106/ЕО на Съвета от 22.11.2004 г., за да се вземе предвид присъединяването на новите държави-членки от 2004 г., OВ L 38, 10.02.2005 г.

[26] Следва да се отбележи, че няма никакви разпоредби за възлагане на обществени поръчки в СА на Анкара. Преговорите за разширяването на митническия съюз за достъпа до пазара за обществени поръчки бяха предшествани от Решение 1/95 (член 48) от Съвета за асоцииране между ЕС и Турция, но досега не е работено в тази посока.

[27] Изключението от това правило е Черна гора, която предоставя достъп до пазара за обществени поръчки на предприятия на Общността, без значение от мястото на тяхното основаване, от влизането в сила на Временното споразумение.

[28] OВ L 84 , 20.3.2004 г.

[29] OВ L 124 , 4.5.2001 г.

[30] Подписан на 15.10.2007 г., OВ L 345, 28.12.2007 г.

[31] Хърватия е държава-кандидат за присъединяване към ЕС; преговорите за присъединяване продължават понастоящем. Преговорите за възлагане на обществени поръчки (глава 5) започнаха на 16 декември 2008 г. Три изходни критерия, свързани със законодателното изравняване, изпълнението и изграждането на административният капацитет са приети от Съвета. Тези критерии трябва да бъдат изпълнени за успешното завършване на преговорите, посочени в тази глава.

[32] OВ L 26 , 28.1.2005 г.

[33] Регламент 594/2008 на Съвета и Решение 2008/474/ЕО на Съвета, OВ L 169, 30.6.2008 г.

[34] OВ L 169/13 30.6.2008 г.

[35] Въпреки че Русия също е съсед на ЕС, нашите отношения се развиват на базата на Стратегическо партньорство, което обхваща четири „общи пространства“.

[36] ЕПД остава отделно от процеса на разширяване, въпреки че не предрешава за европейските съседи как техните взаимоотношения с ЕС могат да се развият в бъдеще, в съответствие с разпоредбите на Договора за ЕО.

[37] Правното основание за взаимоотношенията на ЕС с Палестинската власт е Временното споразумение за асоцииране с оглед на търговия и сътрудничество, подписан с Организацията за освобождение на Палестина (ООП) от името на Палестинската власт.

[38] С Армения: член 48; с Азербайджан, член 49; с Египет: член 38; с Грузия: член 50; с Израел: член 1 и 35 (определящ целта за взаимно отваряне на пазарите за обществени поръчки на предприятия, извършващи дейности в сектора на услугите); с Йордания: член. 58; с Ливан: член 39; с Република Молдова: член 54; с Мароко: член 41; с окупираните палестински територии: член 34; с Тунис: член 41; с Украйна: член 55.

[39] Съобщение на Комисията до Европейския парламент и Съвета — Източно партньорство {SEC (2008) 2974}

[40] Глобална Европа: конкурентоспособна в световен мащаб (COM(2006) 567 окончателен)

[41] СИП (строителство-извършване-предаване) концесии за Корея.

[42] Този подход няма да бъде разглеждан за по-бедните развиващи се държави.